趙德麟有詩言過萬壽縣得玉芝乃以供一醉之味按道書凡芝皆神仙上藥無乃輕用之乎
作者：張耒
朝代：宋

paragraphs: 王孫憔悴食無肉，天遣枯腸出雙玉。
荒園夜飲供一醉，仙物無乃遭輕辱。
王孫高名滿天下，剸膾龍蛟刀几熟。
眼高不爲小物變，采掇僅同葵薤屬。
憐君十年清潁客，年少未甘窺藥錄。
再逢靈藥慎勿輕，不死問君安可獨。